Duisende in Julie in Limpopo vasgetrekDrank waarop daar in Julie in Limpopo beslag gelê is. (Foto: SAPD) Meer as 5 000 verdagtes is gedurende Julie vanjaar in Limpopo in hegtenis geneem. Brig. Motlafela Mojapelo, woordvoerder van die polisie, het gesê altesaam 5 499 verdagtes is gedurende ’n maand lange operasie deur lede van die Suid-Afrikaanse Polisiediens en ander wetstoepassers in Limpopo in hegtenis geneem. Die verdagtes is in hegtenis geneem vir misdade wat wissel van moord, verkragting, gewapende roof, die smokkel van onwettige sigarette, die besit van vermoedelik gesteelde goedere, stropery, die besit van dagga en dwelmhandel, die besit van bedreigde en beskermde spesies, motorkapings, diefstal van motorvoertuie, huisrooftogte, veediefstal, inbrake, die besit van ongelisensieerde vuurwapens en ammunisie asook die oortreding van die regulasies ingevolge die Wet op Rampbestuur. Die operasie is vanaf 1 Julie tot 1 Augustus in al vyf distrikte van die provinsie deur middel van padblokkades, die naspoor van gesoekte verdagtes asook besoeke aan winkelsentrums uitgevoer. Daar is gedurende die betrokke operasie op goedere van meer as R14 miljoen beslag gelê. Dít sluit in vuurwapens, ammunisie, onwettige sigarette, alkohol asook ’n lewende ietermagog, bokke en ’n luiperdvel. Die ietermagog waarop daar in Julie in Limpopo beslag gelê is. (Foto: SAPD) Volgens Mojapelo is die onlangse inhegtenisneming van ’n 44-jarige man buite Thohoyandou wat na bewering twee kinders, wat familie van hom is, verkrag het, egter een van die hoogtepunte van die operasie. Die kinders is onderskeidelik sewe en 11 jaar oud. Die man sal na verwagting Dinsdag in die landdroshof in Vuwani verskyn. Al die ander verdagtes het reeds in verskillende howe oor die hele provinsie begin verskyn, het Mojapelo bevestig.